**PRIPRAVA DOMAČEGA DETERGENTA ZA PRANJE PERILA**

**Sestavine + cena**

* Navadno milo za pranje perila (milo Encian, ki se ga dobi v drogeriji Mueller), količina/cena: 100 g/0,490 €,
* Pralna soda (= natrijev karbonat, Na2CO3) (drogerija Mueller), količina/cena: 50 g (=2,5 veliki žlici)/0,099 €,
* Voda, količina/cena: 2,4 l/0,000 €

**Skupaj**(količina/cena):**2,5 l/0,589 € (=0,236 €/liter)**

**Priprava**

* Milo naribaj na gospodinjskem strgalu na kosmiče. To ni prav nič težkega, ker se rado riba.
* Segrej vodo do vrenja in vanjo vmešaj milne kosmiče. Jaz sem uporabil kar palični mešalnik. Nastane gel.
* Vmešaj še pralno sodo.
* Še preden se detergent strdi, ga vlij v plastično posodo (najbolje od kakega tekočega detergenta – ne kupujte nove!), ki naj bo precej večja kot je količina detergenta (da se lahko dobro premeša, če detergent postane malo bolj trd).

*Opomba: Tekoči detergent je lahko malo bolj trd kot so kupljeni, a se ga da dozirati.*

**Uporaba**

100 ml detergenta vlij v dozirni predalček. Če uporabljaš predpranje (za zelo umazano perilo), dodaj še 100 ml v dozirni predalček za predpranje.

Perilo se lepo opere, morda je samo malo manj belo, ker detergent **ne vsebuje belilnih sredstev**. Kemično so to **oksidanti**, ki so tako in tako škodljivi za cunje ali pa **barve**, ki cunje samo navidezno (optično) pobelijo. Mimogrede: ali ni zanimivo, da ljudje ne “padamo” samo na čistočo, pač pa tudi na optični učinek čistoče 🙂 ?

**Primerjava cen\***

*OPOMBA: Primerjava je izračunana glede na prvotni recept, ki se je sedaj malo spremenil. Prej je bila cena za surovine za liter detergenta 0,27 €, sedaj (brez ocetne kisline) pa je 0,24 €.*

Kot se vidi iz tabele je domači detergent kar za **7,4 krat cenejši**od **najcenejšega** in kar za **17 krat** od **najdražjega**.

Če pereš po **4 žehte na teden** porabiš **letno**okoli **21 litrov** detergenta, kar znese:

* 5,67 € za domači detergent
* 42,00 € za najcenejši detergent (Tandil)
* 96,39 € za najdražji deterent (Persil Color)

Razlika: 36 – 91 €

**Ekološki učinek**

Če uporabljaš domači detergent, seveda ne proizvajaš nikakršnih plastičnih odpadkov, ker uporabljaš stalno isto plastično posodo. Pri uporabi kupljenih pa odvržeš letno vsaj sedem 3-litrskih plastičnih posod (vsaka tehta 200 g), kar letno znese 1,4 kg nepotrebne odpadne plastike na gospodinjstvo in za Slovenijo (684.000 gospodinjstev) to pomeni neverjetnih **958 ton plastike letno**. Pazite! – samo za pranje perila.

Poleg tega ni treba voziti težkih detergentov po Evropi, ki so tako ali tako sestavljeni večinoma iz vode – zmanjševanje emisij zaradi transporta.

**Vir: preprostost.si, Aleš Čerin**